KOMISSION PÄÄTÖS,

tehty 6 päivänä huhtikuuta 2004,

tarkistetuista ekologisista arviointiperusteista yhteisön ympäristömerkin myöntämiseksi kylmäsäilytyslaitteille ja päätöksen 2000/40/EY muuttamisesta

(tiedoksiannettu numerolla K(2004) 1414)

(ETA:n kannalta merkityksellinen teksti)

(2004/669/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000 (1) ja erityisesti sen 6 artiklan 1 kohdan toisen alakohdan, ja on kuullut Euroopan unionin ympäristömerkintälautakuntaa,

sekä katsoo seuraavaa:

Asetuksen (EY) N:o 1980/2000 mukaan ympäristömerkki voidaan myöntää tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen.

On tarkoituksenmukaista sallia enintään 18 kuukauden pituinen siirtymäaika valmistajille, joiden tuotteille on myönnetty ympäristömerkki ennen 1 päivää toukokuuta 2004 tai jotka ovat hakeneet ympäristömerkkiä ennen kyseistä ajankohtaa, jotta niillä olisi riittävästi aikaa mukauttaa tuotteensa uusien arviointiperusteiden mukaisiksi.

ON TEHNYT TÄMÄN PÄÄTÖKSEN:

1 artikla

Saadakseen asetuksen (EY) N:o 1980/2000 mukaisen yhteisön ympäristömerkin kylmäsäilytyslaitteen on kuuluttava 2 artiklassa määriteltyyn tuoteryhmään ”kylmäsäilytyslaitteet” ja täytettävä tämän päätöksen liitteessä esitetyt ekologiset arviointiperusteet.

2 artikla

Tuoteryhmään ”kylmäsäilytyslaitteet” kuuluvat kaikki sähkökäyttöiset, kotitalouskäyttöön tarkoitetut jääkaapit, pakasteiden säilytyslaitteet, pakastimet ja näiden yhdistelmät. Laitteet, jotka voivat käyttää myös muita energialähteitä, kuten akkuja, eivät kuulu tähän tuoteryhmään.

3 artikla

Hallinnollisia tarkoituksia varten tuoteryhmälle ”kylmäsäilytyslaitteet” annetaan tunnusnumero ”012”.

4 artikla

Korvataan päätöksen 2000/40/EY 3 artikla seuraavasti:

5 artikla

Tätä päätöstä sovelletaan 4 artiklaa lukuun ottamatta 1 päivästä toukokuuta 2004 alkaen 31 päivään toukokuuta 2007 saakka.

Sellaiset tuoteryhmään ”kylmäsäilytyslaitteet” kuuluvien tuotteiden valmistajat, joille on jo myönnetty ympäristömerkki ennen 1 päivää toukokuuta 2004, voivat jatkaa merkin käyttöä 31 päivään lokakuuta 2005.

Sellaisille tuoteryhmään ”kylmäsäilytyslaitteet” kuuluvien tuotteiden valmistajille, jotka ovat jo hakeneet ympäristömerkkiä näille tuotteille ennen 1 päivää toukokuuta 2004, voidaan myöntää ympäristömerkki päätöksen 2000/40/EY vaatimusten mukaisesti. Tällaisissa tapauksissa merkkiä voi käyttää 31 päivään lokakuuta 2005.

6 artikla

Tämä päätös on osoitettu kaikille jäsenvaltioille.

(1) EYVL L 237, 21.9.2000, s. 1.

(2) EYVL L 13, 19.1.2000, s. 22. Päätös sellaisena kuin se on muutettuna päätöksellä 2004/214/EY (EUVL L 67, 5.3.2004, s. 23).

LIITE

EKOLOGISET ARVIOINTIPERUSTEET

YLEISET PERIAATTEET

Saadakseen ympäristömerkin laitteen on täytettävä tässä liitteessä esitetyt arviointiperusteet, joiden avulla pyritään

— vähentämään energiankäytöstä ympäristölle aiheutuvia vahinkoja tai vaaroja (ilmaston lämpeneminen, happamoituminen, uusiutumattomien luonnonvarojen ehtyminen) vähentämällä energian kulutusta,

— vähentämään mahdollisesti otsonikerrosta heikentävien ja muiden vaarallisten aineiden käytöstä ympäristölle aiheutuvia vahinkoja tai vaaroja vähentämällä näiden aineiden käyttöä,

— vähentämään mahdollisesti kasvihuoneilmiötä edistävien aineiden käytöstä ympäristölle aiheutuvia vahinkoja tai vaaroja.

Arviointiperusteilla edistetään myös parhaiden toimintatapojen (ympäristöä mahdollisimman vähän kuormittavan käytön) toteuttamista ja lisätään kuluttajien ympäristötietoisuutta.

Lisäksi muoviosien merkintä edistää laitteiden kierrätystä.

Hakemuksen arvioinnissa ja tässä liitteessä vahvistettujen arviointiperusteiden vaatimustenmukaisuuden tarkastuksessa toimivaltaisten elinten suositellaan ottavan huomioon tunnustettujen ympäristönhallintojärjestelmien kuten EU:n ympäristöasioiden hallinta- ja auditointijärjestelmä EMASin tai ISO 14001 -standardin noudattamisen. (Huomautus: näiden hallintojärjestelmien soveltaminen ei ole pakollista.)

ENSISIJAISET ARVIOINTIPERUSTEET

1. Energiansäästö

Laitteen on kuuluttava direktiivissä 94/2/EY, sellaisena kuin se on muutettuna direktiivillä 2003/66/EY, määriteltyyn energiatehokkuusluokkaan A+ tai A++.

Hakijan on toimitettava jäljennökset komission direktiivin 94/2/EY, sellaisena kuin se on muutettuna komission direktiivillä 2003/66/EY, 2 artiklan 1 kohdassa tarkoitetuista teknisistä asiakirjoista. Asiakirjoihin on sisällyttävä testausselosteet vähintään kolmesta EN 153 -standardin mukaisesti suoritetusta energiankulutuksen mittauksesta; mittauksissa on noudatettava CECED:n toimintasäännöstössä esitettyjä testausohjeita. Näiden mittausten aritmeettisen keskiarvon on oltava pienempi tai yhtä suuri kuin edellä mainittu vaatimus. Energiamerkinnässä ilmoitettu arvo ei saa olla tätä keskiarvoa pienempi, ja energiamerkinnässä ilmoitetun energiatehokkuusluokan on vastattava tätä keskiarvoa.

2. Kylmä- ja vaahdotusaineiden otsonia tuhoavan ominaisvaikutuksen vähentäminen

Jäähdytyskierrossa käytettävien kylmäaineiden sekä laitteen eristeiden valmistuksessa käytettävien vaahdotusaineiden otsonia tuhoavan ominaisvaikutuksen on oltava nolla.

CFC- ja HCFC-yhdisteiden käyttö kylmäaineina uusissa laitteissa ja vaahdotusaineina eristeiden valmistuksessa sekä näiden yhdisteiden markkinoille saattaminen on kielletty asetuksen 2037/2000/EY nojalla.

3. Kylmä- ja vaahdotusaineiden suhteellisen kasvihuonevaikutuksen vähentäminen

Jäähdytyskierrossa käytettävien kylmäaineiden sekä laitteen eristeiden valmistuksessa käytettävien vaahdotusaineiden suhteellinen kasvihuonevaikutus saa olla enintään 15 (CO2-ekvivalenttina 100 vuoden tarkastelujaksolla).

Hakijan on vakuutettava, että tuote on näiden vaatimusten mukainen. Hakijan ja/tai tämän tavarantoimittajien on ilmoitettava hakemuksen arvioinnista vastaavalle toimivaltaiselle elimelle käytetyt kylmä- ja vaahdotusaineet sekä yksityiskohtaiset tiedot niiden suhteellisesta kasvihuonevaikutuksesta.

LISÄPERUSTEET

4. Käyttöiän jatkaminen

Sopivien varaosien ja huollon saatavuus on taattava 12 vuoden ajan sen jälkeen, kun tuotanto lopetetaan.

Hakijan on vakuutettava, että tätä vaatimusta noudatetaan.

5. Keräys ja kierrätys

Valmistajan on järjestettävä uusiin vaihdettavien laitteiden ja osien ilmainen keräys kierrätystä varten; velvollisuus ei koske tuotteita, jotka ovat saastuneet käytössä (esim. lääketieteellisistä tai ydinlaitoksista peräisin olevat laitteet).

Laitteen on lisäksi täytettävä seuraavat vaatimukset:

5.1 Valmistajan on otettava huomioon laitteen purkaminen ja esitettävä purkuselostus. Selostuksen perusteella on muun muassa voitava varmistaa, että — liitokset on helppo löytää ja niihin on helppo päästä käsiksi, — sähkölaitteiden osat on helppo löytää ja purkaa, — tuote on helppo purkaa tavanomaisia työkaluja käyttäen, — yhteensopimattomat ja vaaralliset aineet ovat erotettavissa.

5.2 Yli 50 gramman painoisissa muoviosissa on oltava ISO 11469 -standardin mukainen pysyvä merkintä, josta käy ilmi materiaali. Tätä arviointiperustetta ei sovelleta suulakepuristettuihin muoviosiin.

5.3 Muoviosissa ei saa käyttää PBB- ja PBDE-yhdisteitä sisältäviä palonsuoja-aineita. Muoviosissa ei saa käyttää sellaisia klooriparafiineja sisältäviä palonsuoja-aineita, joiden ketjun pituus on 10–13 hiiliatomia ja joiden klooripitoisuus on yli 50 painoprosenttia (CAS-numero 85535-84-8). Hakijan on vakuutettava, että tätä vaatimusta noudatetaan.

5.4 Yli 25 gramman painoisissa muoviosissa ei saa käyttää sellaisia aineita sisältäviä palonsuoja-aineita tai -yhdisteitä, joihin on ympäristömerkin hakuajankohtana liitetty jokin seuraavista neuvoston direktiivissä 67/548/ETY (1) määritellyistä vaarallisuutta osoittavista lausekkeista Terveydelle vaarallinen: R45 (aiheuttaa syöpäsairauden vaaraa) R46 (saattaa aiheuttaa periytyviä perimävaurioita) R60 (voi heikentää hedelmällisyyttä) R61 (vaarallista sikiöille) Ympäristölle vaarallinen: R50 (erittäin myrkyllistä vesieliöille) R50/53 (erittäin myrkyllistä vesieliöille ja voi aiheuttaa pitkäaikaisia haittavaikutuksia vesiympäristössä) R51/53 (myrkyllistä vesieliöille ja voi aiheuttaa pitkäaikaisia haittavaikutuksia vesiympäristössä). Tätä vaatimusta ei sovelleta palonsuoja-aineisiin, joiden kemialliset ominaisuudet muuttuvat käytön aikana siten, ettei niitä ole enää syytä luokitella mihinkään edellä lueteltuun vaararyhmään, ja joista ainoastaan alle 0,1 prosenttia säilyy käsitellyssä osassa siinä muodossa, jossa kyseiset palonsuoja-aineet olivat ennen niiden käyttöä. Kaikki käytetyt palonsuoja-aineet (nimet ja CAS-numerot) on ilmoitettava ympäristömerkin myöntävälle toimivaltaiselle elimelle toimitettavissa hakuasiakirjoissa.

5.5 Mahdollisen tulevan talteenoton helpottamiseksi kylmäaineen ja eristeiden valmistuksessa käytetyn vaahdotusaineen tyyppi on ilmoitettava laitteessa joko tyyppikilvessä tai sen lähellä. Arviointiperusteet 5.1, 5.2, 5.3 ja 5.5: Hakijan on vakuutettava, että tuote on näiden vaatimusten mukainen. Hakijan on toimitettava hakemuksen arvioinnista vastaavalle toimivaltaiselle elimelle jäljennös purkuselostuksesta. Hakijan ja/tai tämän tavarantoimittajien on ilmoitettava toimivaltaiselle elimelle käytetyt kylmä- ja vaahdotusaineet. Arviointiperuste 5.4: Jos palonsuoja-aineita on käytetty, käytettyihin palonsuoja-aineisiin ei saa olla liitetty mitään edellä mainituista vaarallisuutta osoittavista lausekkeista eikä niitä saa olla nimetty vaarallisten aineiden luokitusta, pakkaamista ja merkintöjä koskevan direktiivin 67/548/ETY tai sen myöhempien muutosten liitteessä I. Hakuasiakirjoissa on ilmoitettava kaikki yli 25 gramman painoisissa muoviosissa käytetyt palonsuoja-aineet antamalla niiden nimet ja CAS-numerot.

6. Käyttöohjeet

Myydyn laitteen mukana on seurattava käyttöopas, jossa annetaan ohjeita ympäristöä säästävästä käytöstä ja erityisesti seuraavat tiedot:

6.1 Kansilehdellä tai ensimmäisellä sivulla on oltava seuraava teksti: ”Tässä oppaassa annetaan tietoja ympäristövaikutusten vähentämisestä.”

6.2 Suosituksia laitteen energiankulutuksen kannalta parhaasta mahdollisesta käytöstä, muun muassa seuraavat ohjeet: 6.2.1 Laitteen sijoittamis- tai asennusohjeet, joissa mainitaan muun muassa, kuinka paljon laitteen ympärille on jätettävä tyhjää tilaa riittävän ilmankierron varmistamiseksi, ja joissa ilmoitetaan myös, että kuluttaja voi saavuttaa huomattavia energiansäästöjä, jos hänellä on mahdollisuus sijoittaa laite lämmittämättömään tai viileään tilaan. 6.2.2 Laitetta pitäisi välttää sijoittamasta minkään lämmönlähteen (esimerkiksi uunin tai lämpöpatterin) viereen tai suoraan auringonvaloon. Kuluttajan pitäisi tarvittaessa harkita laitteen eristämistä seinässä tai lattiassa olevista lämmönlähteistä. 6.2.3 Termostaatin asento riippuu huoneenlämpötilasta, mistä syystä laitteen lämpötila-asetus on tarkastettava sopivalla lämpömittarilla (annettava menettelyohjeet). 6.2.4 Kuumien elintarvikkeiden olisi annettava jäähtyä ennen kuin ne asetetaan laitteeseen, koska niiden aiheuttama höyry huurruttaa haihdutusyksikön; terveys- ja hygieniasyistä jäähdytysajan olisi kuitenkin oltava mahdollisimman lyhyt. 6.2.5 Haihdutusyksikköön ei saisi antaa muodostua paksua jääkerrosta; säännöllinen sulatus helpottaa jääkerroksen poistamista. 6.2.6 Oven tiiviste on uusittava, jos se ei toimi moitteettomasti. 6.2.7 Laitetta muutettaessa on varattava riittävästi aikaa, ennen kuin laite kytketään uudelleen päälle. 6.2.8 Laitteen takana oleva jäähdytin ja laitteen alla oleva tila on pidettävä puhtaana pölystä ja keittiön roskista. 6.2.9 Edellä mainittujen seikkojen laiminlyönti lisää energiankulutusta ja kasvattaa siten käyttökustannuksia.

6.3 Oppaassa on annettava ohje, jonka mukaan olisi vältettävä laitteen takana olevan jäähdyttimen (lämmönsiirtimen) vioittumista tai muita tilanteita, jotka johtavat kylmäaineen pääsyyn ympäristöön, koska se voi olla vaaraksi ympäristölle ja terveydelle. Oppaassa on mainittava erityisesti, ettei jään poistamiseen pitäisi käyttää teräviä esineitä (kuten veistä tai ruuvitalttaa), sillä ne voivat vahingoittaa haihdutusyksikköä.

6.4 Ilmoitus, että laite sisältää nesteitä ja on valmistettu osista ja materiaaleista, jotka voidaan käyttää uudelleen ja/tai kierrättää.

6.5 Ohjeet, kuinka kuluttaja voi hyödyntää valmistajan järjestämää vanhojen laitteiden keräystä.

Hakijan on vakuutettava, että laite on näiden vaatimusten mukainen. Hakijan on toimitettava hakemuksen arvioinnista vastaavalle toimivaltaiselle elimelle jäljennös käyttöoppaasta.

7. Melupäästöjen rajat

Laitteen ilmassa kantautuva melu äänitehona ilmaistuna ei saa ylittää arvoa 40 dB(A) (re 1 pW).

Kuluttajalle on annettava selkeästi näkyvät tiedot laitteen melutasosta sisällyttämällä tiedot kylmäsäilytyslaitteiden energiamerkintään.

Melutaso mitataan ja melutasoa koskevat tiedot annetaan neuvoston direktiivin 86/594/ETY (2) mukaisesti käyttäen EN 28960 -standardia.

Tätä arviointiperustetta ei sovelleta komission direktiivin 94/2/EY liitteessä IV tarkoitettuun luokkaan 9 ”kotitalouksien säiliöpakastimet”.

Hakijan on vakuutettava, että tuote on näiden vaatimusten mukainen.

8. Pakkaus

Pakkauksen on täytettävä seuraavat vaatimukset:

8.1 Kierrätyksen helpottamiseksi kaikkien pakkauksen osien on oltava helposti käsin eroteltavissa eri materiaaleihin.

8.2 Jos pakkauksessa käytetään pahvia, sen on sisällettävä vähintään 80 prosenttia kierrätysmateriaalia.

Hakijan on annettava vakuutus tämän vaatimuksen noudattamisesta ja toimitettava hakemuksen mukana mallikappale pakkauksesta ympäristömerkin myöntävälle toimivaltaiselle elimelle.

9. Kuluttajille annettavat tiedot

Ympäristömerkissä olevat tiedot

Ympäristömerkin kentässä 2 on oltava seuraava teksti:

— Alhainen energiankulutus

— Kasvihuonevaikutus minimoitu

— Alhainen melutaso.

Hakijan on vakuutettava, että tuote on tämän vaatimuksen mukainen, ja toimitettava jäljennös pakkauksessa ja/tai tuotteessa ja/tai sen mukana seuraavissa asiakirjoissa olevasta ympäristömerkistä.

(1) EYVL L 196, 16.8.1967, s. 1. Direktiivi sellaisena kuin se on viimeksi muutettuna komission direktiivillä 2004/73/EY (EUVL L 152, 30.4.2004, s. 1).

(2) EYVL L 344, 6.12.1986, s. 24. Direktiivi sellaisena kuin se on muutettuna asetuksella (EY) N:o 807/2003 (EUVL L 122, 16.5.2003, s. 36).